Sigurd Slåttebrekk

Sigurd Slåttebrekk (født 1968) er en norsk klassisk pianist og professor i klaver ved Norges musikkhøgskole. Han har i tillegg arbeidet i en årrekke som produsent og skaper av barneinnhold i selskapet Animando AS, deriblant med Redningsskøyta Elias og musikkformidlingsprosjektet Musikkfabrikken. Slåttebrekks klaverinnspillinger har vunnet priser og utmerkelser nasjonalt og internasjonalt. I 2022 kåret magasinet Gramophone Slåttebrekks innspilling av Edvard Griegs klaverkonsert i a-moll op.16 fra 2005 til den beste innspillingen blant opptakshistoriens over 400 versjoner. Simax-innspillingen ble gjort med Michail Jurowski og Oslo-filharmonien til jubileumsutgivelsen (for unionsoppløsningen) Norwegian Heartland. Blant andre utmerkelser er Spellemannprisen 1997 i klassen klassisk musikk for albumet Maurice Ravel: Musikk for piano, og Fartein Valen-prisen i 2012. 

Han ble ansatt ansatt ved NMH som klaverlærer og stipendiat i 2000. Han forsket gjennom årene 2005-2010 på romantisk-historisk framførelsespraksis slik den finnes dokumentert i tidlig opptakshistorie, med spesielt fokus på Edvard Griegs innspillinger av egne verk fra 1903. Prosjektet munnet ut i utgivelsen «Chasing the Butterfly». 

Som tv- og filmprodusent har Slåttebrekk ledet produksjoner til Gullrutenominasjon (Elias tv-serie 2015) og Amandaprisen for beste barne- og ungdomsfilm 2017 («Elias og Storegaps hemmelighet»)

Sigurd Slåttebrekk var elev ved Stavanger katedralskole.Stavanger Aftenblad: "Solist på seksten år", 19. september 1984 s.13. Slåttebrekk fikk i oppveksten klaverundervisning av sin mor Karin Helene Slåttebrekk og Ingeborg Songe-Møller, før han begynte studiene ved Norges musikkhøgskole med professor Einar Steen-Nøkleberg. Slåttebrekk studerte senere også ved the Juilliard School i New York med Jerome Lowenthal, ved Tokyo College of Music med Kazuhiko Nakajima, i solistenklasse ved Hochschule für Musik, Tanz und Medien i Hannover med Einar Steen-Nøkleberg, og en periode med Lazar Berman.

 Referanser 

 Eksterne lenker 
 Anmeldelse av Slåttebrekks Schumann-CD-utgivelse
 Anmeldelse av innspilling av Griegs a-moll konsert med Oslo Philharmonien på CD-utgivelsen "Våre Fem Store" 

Kategori:Norske klassiske pianister
Kategori:Vinnere av Spellemannprisen
Kategori:Personer fra Stavanger kommune
Kategori:Fødsler i 1968